మూడు రోజుల పాటు జరిగిన ‘విశాఖ ఉత్సవ్’ ఈ నెల 5వ తేదీతో ముగిసింది. 1999–2004 మధ్య సమగ్ర ఆంధ్రప్రదేశ్లో అధికారంలో వున్న తెలుగుదేశం ప్రభుత్వ హాయంలోనే ఈ ‘విశాఖ ఉత్సవ్’ ప్రారంభమయింది. తొలి నుంచీ ఈ ఉత్సవాల ఉద్దేశం విశాఖలో పర్యాటక రంగాన్ని అభివృద్ధి చేయడంగా ప్రభుత్వం ప్రకటిస్తున్నది. ఇప్పటిదాకా పర్యాటకపరంగా పెద్దగా ముందంజ వేయకపోయినా, హనుమంతువాక నుంచి సింహాచలం కొండపైన హిల్టాప్ రోడ్డు నిర్మాణం వివాదాస్పదంగా మారడంతో అర్థాంతరంగా నిలిచిపోయింది. ఆ నిర్మాణం కోసం కొండపై దాదాపు రెండు వేల భారీ వృక్షాలు కూల్చివేశారు. దాని వల్ల పర్యావరణ నష్టం వాటిల్లింది. అదే సమయంలో ప్రత్యేకించి గ్రేటర్ విశాఖ పరిధిలో విశాఖ భూమిపుత్రులు తమ సంఘాల ద్వారా ఏర్పాటు చేసే కొన్ని సాంస్కృతిక కార్యక్రమాలకు, నిర్వహించే గ్రామ దేవతల పండుగలకు, దాదాపు మూడు దశాబ్దాలుగా, అధికారులు, పోలీసు, ప్రభుత్వ యంత్రాంగం ఎన్నో ఇబ్బందులు కలిగిస్తోంది. ఇందుకు విశాఖ సంస్కృతి, సంప్రదాయాలు తెలియని వలస నేతలు, అధికారులే ప్రధాన కారణం. అయితే పర్యాటక రంగం అభివృద్ధి ధ్యేయంతో ‘విశాఖ ఉత్సవ్’లో అధికార యంత్రాంగం ఏర్పాటు చేసే కార్యక్రమాలు స్థానికుల నిర్వహించే వాటికంటే మించిపోయేవేమీకావు.విశాఖ పర్యాటక రంగ అభివృద్ధిలో సామాజిక, రాజకీయ కోణాల్లో ఉన్న అడ్డంకుల్ని పరిష్కరించగలగాలి. పర్యాటక రంగ నిపుణులు, ప్రకృతి ప్రేమికులు, పర్యావరణవేత్తల సలహా, సూచనల ఆధారంగా విశాఖ జిల్లా పర్యాటక రంగాన్ని అభివృద్ధి చేసేందుకు ప్రభుత్వం చొరవ చూపాలి. అరకులో ప్రభుత్వ, పర్యాటక రంగాల అభివృద్ధి ఇప్పటికీ నామమాత్రమే. అరకులోయ నుంచి అనేక ప్రాంతాలను కలుపుతూ ‘టాయ్ ట్రయిన్’ ఏర్పాటు చేస్తే ఎంతో ఆనందంగా, ఆహ్లాదకరమైన అనుభూతి కలుగుతుంది. ల్యాండ్ స్కేప్లను అందంగా తీర్చిదిద్దాలి. ‘కటిక’ జలపాతానికి పర్యాటకులు వెళ్ళేందుకు అనువైన మార్గాన్ని ప్రభుత్వం ఏర్పాటు చేయాలి. అదే విధంగా శీతాకాలంలో అత్యల్ప ఉష్ణోగ్రతలు నమోదయ్యే లంబసింగిలో పర్యాటకులకు సరైన వసతి సౌకర్యాలు లేక ఇబ్బందులు పడుతున్నారు. జిల్లాలో వాణిజ్య కేంద్రమైన అనకాపల్లికి సమీపంలోని చారిత్రాత్మక ‘బొజ్జన్నకొండ’కు (బౌద్ధమత చారిత్రక అవశేషం) సరైన ప్రాచుర్యం, రవాణా సౌకర్యం కల్పించడంలో ప్రభుత్వం శ్రద్ధ చూపలేదు. యారాడ సాగర తీరాన్ని పర్యాటకులకు అనువుగా తీర్చిదిద్దడం జరగలేదు. అదే విధంగా పర్యాటకుల మనసులుదోచే ‘కొండకర్ల ఆవ’కు వెళ్ళేందుకు సరైన రవాణామార్గం కానీ, అక్కడ బస సౌకర్యాలు గానీ లేకపోవడం విచారకరం. విశాఖను సర్ కట్టమంచి రామలింగారెడ్డి ‘సిటీ ఆఫ్ డెస్టినీ’గా అభివర్ణించారు. విశాఖ ప్రేమికుడు అబిద్ హుస్సేన్, విశాఖ భూమి పుత్రుడు డి.వి. సుబ్బారావుల స్ఫూర్తిగా ప్రచార ఆర్భాటాలకు స్వస్తి చెప్పి ప్రభుత్వం విశాఖలోని పర్యాటక ప్రాంతాల అభివృద్ధికి కృషి చేయాలి.
moodu rojula paatu jarigina ‘visakha utsav’ ee nela 5va teedeetho mugisindi. 1999–2004 madhya samagra aandhrapradeshlo adhikaaramlo vunna telugudesam prabhutva haayamlone ee ‘visakha utsav’ praarambhamayindi. toli nunchi ee utsavaala uddesam visaakhalo paryaataka rangaanni abhivruddhi cheyadamgaa prabhutvam prakatistunnadi. ippatidaka paryaatakaparamgaa peddagaa mundanja veyakapoyina, hanumantuvaaka nunchi simhaachalam kondapaina hiltap roddu nirmaanam vivaadaaspadamgaa maaradamtho ardhaantaramgaa nilichipoyindi. aa nirmaanam kosam kondapai daadaapu rendu vela bhari vrukshaalu koolchivesaaru. daani valla paryaavarana nashtam vaatillindi. adhe samayamlo pratyekinchi grater visakha paridhilo visakha bhoomiputrulu tama sanghaala dwara erpaatu chese konni saamskrutika kaaryakramaalaku, nirvahinche grama devatala pandugalaku, daadaapu moodu dasaabdaalugaa, adhikaarulu, polisu, prabhutva yantraangam enno ibbandulu kaligistondi. induku visakha samskruti, sampradaayaalu teliyani valasa nethalu, adhikaarule pradhaana kaaranam. ayithe paryaataka rangam abhivruddhi dhyeyamtho ‘visakha utsav’loo adhikara yantraangam erpaatu chese kaaryakramaalu sthaanikula nirvahinche vatikante minchipoyeveemakavu.visakha paryaataka ranga abhivruddhilo saamaajika, rajakeeya konaallo unna addankulni parishkarinchagalagaali. paryaataka ranga nipunulu, prakruti premikulu, paryaavaranavettala salaha, suuchanala aadhaaramgaa visakha jilla paryaataka rangaanni abhivruddhi chesenduku prabhutvam chorava chuupaali. arakulo prabhutva, paryaataka rangaala abhivruddhi ippatikee namamatrame. arakuloya nunchi aneka praantaalanu kaluputuu ‘taay trion’ erpaatu cheste entho aanandamgaa, aahlaadakaramaina anubhooti kalugutundi. land skeplanu andamgaa teerchididdaali. ‘katika’ jalapaataaniki paryaatakulu vellenduku anuvaina maargaanni prabhutvam erpaatu cheyali. adhe vidhamgaa sheethaakaalamlo atyalpa ushnogratalu namodayye lambasingilo paryaatakulaku saraina vasati soukaryaalu leka ibbandulu padutunnaru. jillaalo vaanijya kendramaina anakaapalliki sameepamloni chaaritraatmaka ‘bojjannakonda’ku (bouddhamata chaaritraka avashesham) saraina praachuryam, rawana soukaryam kalpinchadamlo prabhutvam shraddha chuupaleedu. yarada saagara teeraanni paryaatakulaku anuvugaa teerchididdadam jaragaledu. adhe vidhamgaa paryaatakula manasuludoche ‘kondakarla aava’ku vellenduku saraina ravanamargam cony, akkada basa soukaryaalu gaanee lekapovadam vichaarakaram. visaakhanu sar kattamanchi ramalingareddy ‘city af destiny’gaa abhivarninchaaru. visakha premikudu abid hussen, visakha bhoomi putrudu di.vi. subbaraolu sphuurtigaa prachaara aarbhaataalaku swasti cheppi prabhutvam visaakhalooni paryaataka praantaala abhivruddhiki krushi cheyali.